|  |  |
| --- | --- |
| **Hajdúszoboszlói Polgármesteri Hivatal****Gazdasági Iroda**4200 Hajdúszoboszló, Hősök tere 1.Telefon: 52/557-300 | **2.**…………………………………….....kódszám |

|  |  |  |
| --- | --- | --- |
| Ügyiratszám: HSZ/34977/2021.A 2021. november 18-ai képviselő-testületi ülés jegyzőkönyvének melléklete | Ügyintéző: | Aláíró |
| Ellenőrizte: | ……… (Jegyző/aljegyző kézjegye) |
| Megtárgyalja: | Valamennyi Önkormányzati Bizottság |
| A döntéshez szükséges többség: | Minősített többség |

**Beszámoló**

**Hajdúszoboszló város 2021. évi költségvetése háromnegyedéves végrehajtásáról**

**Tisztelt Képviselő-testület!**

**Tisztelt Bizottságok!**

Az Államháztartásról szóló törvény nem tartalmaz évközi beszámoló készítési kötelezettséget, ennek ellenére előnyös, hogy a képviselő-testület információt kapjon a költségvetés időarányos végrehajtásáról.

Előzetesként megjegyzendő hogy a 2021. évi költségvetés elfogadásakor a korábbi évekhez képest súlypont eltolódások, illetve új prioritások is megjelentek.

Ezen túlmenően a 2021. évi gazdálkodást jelentősen befolyásolta a 2020. tavaszától jelen lévő koronavírus járvány. Ennek hatása számos olyan tényezőt generált, amely alapvetően kihatással volt a 2021. évi gazdálkodás feladatteljesítése, illetve a pénzügyi kondíciókra:

* központi intézkedések hatása a költségvetés helyzetére,
* saját bevételek alakulása,
* működési tevékenységek korlátozása (hivatal, intézmények, kivitelezői kapacitás részleges leállása),
* beruházások átütemezése,
* védekezési kiadások megjelenése a költségvetésben.

A Képviselő-testület év közben egyszer (szeptemberben) módosította a költségvetést, amikor 200.000 E Ft-tal csökkentette a tervezett idegenforgalmi adó várható bevételének összegét. Ez természetesen kiadási megtakarításokat is kellett, hogy eredményezzen, mind az intézmények, mind az önkormányzat működési kiadásai vonatkozásában.

Fenti tényezők ellenére igyekszünk a 2021. évi költségvetést a képviselő-testület által eredetileg elfogadott, illetve évközben módosított igények szerint végrehajtani oly módon, hogy a város likviditása ne kerüljön veszélybe. Úgy gondoljuk, hogy ez a feladat nagy biztonsággal végrehajtható abban az esetben, ha rendkívüli körülmények már nem fognak bekövetkezni.

Az előterjesztést I-IX. hónap időtartalmára készítettük el. A beszámolóban néhány magyarázatra szolgáló tételt emelnénk ki.

**Bevételek**

**Intézményi saját bevételek és átvett pénzeszközök (1/a. sz. melléklet)**

Összességében 68 %-ra teljesültek, amely időarányosnak mondható. A támogatást ütemezve utaljuk a pénzügyi szükségletnek megfelelően. A saját bevételek közül a *Kovács Máté Városi Művelődési Központ és Könyvtár* saját bevétele tér el jelentősebben a módosított előirányzathoz képest, melynek oka, hogy az intézmény először májusban nyitotta ki kapuit, tevékenységük az online térben zajlott. A tervezett bevételek az év második felében folynak be (fesztiválok, nyári programok, szabadtéri színpad bevételei).

A táblázatban a tervezetthez képest eltérést mutat a *Hajdúszoboszlói Gazdasági Szolgáltató Intézmény* bevétele is. Itt legnagyobb mértékben a gyermekétkeztetés bevételének nem teljesülése befolyásolja a számokat, de ennek hatása a kiadások között is jelentkezik. A koronavírus-járvány következtében a naponta 730 fő tervezett étkeztetési létszám helyett az év első felében átlagosan 520 fő vette igénybe a szolgáltatást.

**Helyi adóbevételek és átengedett központi adók (2. számú melléklet)**

A 2021. évi adóbevételek tervezése az év elején jelentős feladat elé állította az önkormányzati adóhatóságunkat, hiszen a 2. hullám még alig múlt el, annak adóbevételekre is negatív hatásaival együtt. Próbáltunk óvatosan tervezni, a rendelkezésünkre álló minden információt felhasználni. A turizmus területén tavaszi nyitásra számítottunk. Mint utólag látható, ez utóbbi sajnos túlzottan optimista forgatókönyv volt, hiszen a járvány 3. hulláma ezt felülírta. Úgy tűnik, hogy a módosított bevételi számok tarthatók idegenforgalmi adóban és építményadóban, a helyi iparűzési adónál jelentős a többletbevétel, melynek azonban többrétű oka van.

A ***tartózkodási idő utáni idegenforgalmi adó***nem esetén 146.282 E Ft volt a bevétel az I-IX. hó során (módosított éves terv 60,95 %-a).

Május közepéig nem igazán beszélhettünk turizmusról a járványhelyzet következtében. Ezt követően kezdett lassan elindulni a turisztikai szezon, azonban azt továbbra is nehezítették egyes körülmények (védettségi igazolvány szükségessége; egyes, utóbbi időszakban növekvő fontosságú országokból /pl. Oroszország, Ukrajna/ nem lehetett beutazni Magyarországra karantén nélkül; más külföldi országokból /elsősorban Lengyelország/ is jelentősen kevesebb vendég érkezett egyéb okok miatt (pl. nehézkes határátlépés, egészségügyi óvatosság, más országokban is erősödött a belföldi turizmus).

A fent felsorolt okok erősen kihatottak a kempingek és sok magán-, egyéb szálláshely forgalmára.

Január 1-jétől június 30-ig nem kellett a tartózkodási idő után a vendégeknek adót fizetniük, egyúttal a szálláshelyeknek beszedniük sem, mely jelentősen befolyásolta ezen adónem bevételi számait. A július, augusztus, szeptember forgalma már biztató volt, továbbra is kimagasló volt a magyarok aránya, azonban még nem érte el a csúcsévek (2018, 2019) számait.

A járványhelyzet újabb erősödése jelentős bizonytalansági tényező, azonban bízunk benne, hogy a módosított előirányzat (240.000 E Ft) tartható.

Az ***építményadó*** rendszerében az utóbbi években nem történt jelentős jogszabályi változás, így az adóköteles tárgyak számának módosulásától nem remélhető növekedés (jelenleg 3392 db adózót tartunk nyilván), csak egyéb okok folytán növekedhet a bevétel (pl. épület-átalakítás, adóköteles ingatlan építése, stb.).

Az I-IX. hónap során ezen adónemben 156.973 E Ft volt a bevétel, ami az éves terv 95,14 %-a. Mivel a végrehajtási eljárásokat elkezdte adóhatóságunk, így reményeink szerint tartható az előirányzat összege ezen adónemben.

A ***helyi iparűzési adónem***ben a bevétel az I-IX. hónapban 954.364 E Ft volt, ami a módosított előirányzat 116,46 %-ának felel meg, de természetesen ide kellene számítani az állam által megtérített adóelőleg-felezés összegét is, mely 280.555 E Ft, és az 5. sz. mellékletben található. Leginkább ezen adónemben voltunk óvatosak, hiszen a járványhelyzet több ágazat bevételeire is jelentősen negatívan hatott (elsősorban a turisztikai szektorra gondolunk), s bizonyos folyamatokat már tavaly is érzékeltünk (pl. előleg-mérséklési kérelmek, méltányossági kérelmek).

A feltöltési kötelezettség tavalyi eltörlése sem segítette a tervezés folyamatát. A május 31-ig beadott bevallások részben alátámasztották tervezésünket, hiszen a számított iparűzési-adóerőképességünk nemcsak a 2020-as, hanem a 2019-es értéket sem érte el. A tervezettnél magasabb bevételnek több oka is van: a járvány nem minden ágazatban volt azonos hatással (pl. mezőgazdasági szektor árbevétele emelkedett); bár a vasútfejlesztés erősen a végéhez közeledik, több itt dolgozó gazdasági társaság ennek ellenére sem kérte adóelőlegének mérséklését, így vélhetően jövőre jelentős visszaigénylők lesznek, nőtt a túlfizetések összege). Igaz, hogy a bevételek meghaladják a tervezettet, a végrehajtási eljárásokat természetesen itt is elindítottuk.

***A pótlék- és bírságbevétel*** 3.868 E Ft volt az I-IX. hónapokban, s tervközeli szinten van. Ezen bevételek mindig negatív adózói magatartásokon alapulnak (pl. késedelmes fizetés, bevallás beadásának elmulasztása), így nehezen tervezhető.

***A gépjárműadó-bevétel:*** bár még keletkezik a hátralékok beszedése okán önkormányzati adóhatóságunknál (ennek nyilvántartása továbbra is minket terhel), azonban azt teljes egészében el kell utalnunk a Magyar Államkincstár számlájára, ez nem önkormányzati bevétel.

A ***termőföld bérbeadása utáni személyi jövedelemadóból*** minden évben minimális bevétel keletkezik, ez 2021. I-IX. hónapban 313 E Ft volt.

**Egyéb bevételek (3. sz. melléklet)**

**A *táblázat első sorában*** mutatkozó 11.025 E Ft-ból a legjelentősebb bevételek az alábbiak:

* első lakáshoz jutás hiteltörlesztése 1.510 E Ft
* segélyek visszafizetése 920 E Ft
* vendégkönyv bevétele 164 E Ft
* ÁFA visszatérülés 6.370 E Ft
* továbbszámlázott szolgáltatások 1.403 E Ft
* biztosítási térítés és kötbér bevétele 248 E Ft.

2020. évben felszámolást indítottunk egy pavilon-kivitelező cég ellen. Az általunk kifizetett kivitelezési előleg visszafizetésén túl 2.709 E Ft késedelmi ***kamatbevételt*** kapott az önkormányzat.

Az egyéb bevételek ***további tételein*** a pandémiás időszak következményeként a tervhez képest elmaradás mutatkozik.

**Átvett pénzeszközök (4. sz. melléklet)**

A táblázatában a működésre tervezett 364.636 E Ft 84 %-ra, míg a felhalmozásra átvett pénzeszközök 14%-ra teljesültek. Természetesen itt befolyásoló tényező a pályázati beruházások kivitelezésének és lehívásának üteme is.

A ***közmunká***ra tervezett mintegy 120 fővel szemben 87 főt foglalkoztattunk, ezért a bevétel teljesítése 66 %-os. Ennek megfelelő szintű a kiadási oldal is.

Az intézményektől a feladatelmaradások miatt 2020. évről 176.568 E Ft került ***elvonásr***a, melyet a zárszámadás elfogadását követően kellett az intézményeknek beutalniuk. A tervezetthez képest mintegy 56 millió Ft-tal több a befizetés, mely a városi tartalékot növelte.

Ugyancsak tartalékot növelt akormány által kiírt éselnyert ***pályázatból származó*** 38.000 E Ft is, mely a koronavírus világjárvány által okozott és ***kulturális ágazatot*** érintő károk enyhítésére szolgál.

***„Magyar szürkék útja”*** pályázat soron a teljesülés 100 %. A beruházás befejeződött, pályázat az év elején elszámolásra került és a támogatás utolsó részlete kiutalásra került az önkormányzat bankszámlájára.

***Bölcsőde bővítése pályázat*** és a ***bölcsőde konyha fejlesztése*** pályázatoknál az előleg-lehívások megtörténtek.

***A táblázatban szereplő egyéb pályázatoknál*** az év során előleg-lehívás vagy elszámolásra (rész-elszámolásra) kifizetés nem történt.

**Állami támogatások (5-6. sz. melléklet)**

A normatív állami támogatás teljesülése időarányos.

Az iparűzési adó kompenzálására kapott támogatás (a KKV-k 1%-os adója) az év folyamán két részletben kerül leutalásra. Az első 50%-ot a beszámoló már tartalmazza, a második 50% jelen előterjesztés készítésének időpontjában került jóváírásra az önkormányzat bankszámláján.

**Vagyonhasznosítási bevételek (7. sz. melléklet)**

***Ingatlan értékesítés***

65.290 E Ft előirányzattal szemben a teljesítés: 69.721 E Ft.

Árverésen történő értékesítésre tavasszal 4 db ingatlant hirdettük meg, melyből kettőre volt kereslet (Médy u.13. és Sóvágó zug 18.) és azok az alapárhoz képest magasabb áron keltek el. A teljesítés tartalmazza a Gábor Á. utcán lévő ingatlan értékesítését is.

Ősszel szintén 4 db ingatlan került meghirdetésre. Ezek árverése november 16-án zajlik majd.

A ***közterület használati díj*** soron a teljesítés 72 %-os a tervezett bevételhez képest.

A ***vagyonhasználati díjak*** (víziközmű-vagyon, sportpálya, gyógyfürdő területhasználati díj) időarányosak.

Az ***önkormányzati bérlakások értékesítése*** soron a teljesítés 36 %-os. Itt sajnos az értékesítést meg kell előznie az értékesítéshez kapcsolódó költségeknek és ráfordításoknak, így a kiadásokhoz képest ez a sor elmaradást mutat.

2021. évben új tételként került a költségvetésbe a ***repülőtér hasznosításá***ból származó bevétel. 2022. évtől – tekintettel a Hajdúszoboszlói AERO Klubbal érvényben lévő hasznosítási szerződésre - a repülőtér gyepterülete után járó állami támogatást az önkormányzat fogja lehívni. Idén a terület 50%-ára még a vállalkozó tehette meg, és támogatásként az önkormányzathoz 5.000 E Ft-ot fizetett be.

Szeptember 1-jei dátummal végrehajtottuk a Hajdúszoboszlói Városgazdálkodási Nonprofit Zrt. és az önkormányzat közti értékarányos ***ingatlancserét*** a gyepmesteri telep és az úgynevezett „Gázláng pálya” vonatkozásában.

**Kiadások**

Megkértük az intézmények vezetőit és az előirányzatokért felelős kollégák írásos indoklását a 2021. I-IX. hónapok vonatkozásában, melyeket változatlan formában jelen előterjesztésünkhöz mellékelünk.

A szakirodák által benyújtott I-IX. hónapra vonatkozó szöveges értékelésen túl a gazdasági iroda az általa fontosnak ítélt, néhány tételre szeretné felhívni a Tisztelt Képviselő-testület figyelmét:

**Intézmények önkormányzati feladatok kiadásai (8/a., 8/b, 8/c. sz. mellékletek)**

A 3.865.343 E Ft módosított előirányzathoz képest a teljesítés időarányos. A néhány %-os elmaradás a takarékos gazdálkodásnak, valamint a költségvetési rendeletben meghatározott és csak II. félévben fizethető kiadásoknak köszönhető.

Az intézményeknél a személyi juttatások vonatkozásában a kötelező és adható kiadások a tervezettnek megfelelően alakulnak.

A költségvetés tervezésekor az intézményi bérek és járulékok a 2020. évi minimálbérrel (garantált bérminimummal) kerültek tervezésre. A 2021. évi változások pénzügyi kihatása 25.223 E Ft, melynek fedezetét a költségvetés 12. sz. melléklet 16/ÖK sorában terveztük. A fenti összeg az intézmények részére leosztásra került. A soron fennmaradó összeg a IV. negyedévben válik kifizethetővé az intézmények részére.

**Egyéb kiadások (11. sz. melléklet)**

A működésre átadott pénzeszközök teljesítése 80 %-os. Az éves működésre adott támogatások időarányosak (HKSZK, TDM), a többi feladatnál a szerződések ütemezésének alapján történik a pénzügyi teljesítés.

**Külön keretek (12. sz. melléklet)**

A ***célfeladatokra*** elkülönített összegek (1/ÖK-8/ÖK és12/ÖK sor) felhasználásáról a szakbizottságok javaslatára a képviselő-testület már döntött.

A ***testvérvárosi kapcsolatokra*** (15/ÖK sor) tervezett összeghez a Bethlen Gábor Alaptól pályázati támogatást nyertünk (csaknem 1.993 E Ft).

***Debreceni virágkarnevál***on való részvételre (19/ÖK sor) tervezett összegből 7.000 E Ft a Hungarospa Hajdúszoboszlói Zrt. részére került átadásra (tekintettel arra, hogy a cég végezte a szervezéssel kapcsolatos feladatokat, ami magába foglalja a pénzügyi folyamatokat is).

Az év hátralévő részében a bevételek és kiadások jelenlegi és várható alakulását is figyelembe véve a 2021. évi tervezett költségvetés végrehajtható, hitel felvételére nem lesz szükség.

Határozati javaslat:

**Hajdúszoboszló Város Önkormányzatának Képviselő-testülete a 2021. évi költségvetés háromnegyedéves végrehajtásáról szóló beszámolót elfogadja. Felkéri valamennyi költségvetési intézmény vezetőjét, hogy az év további részében is a takarékos gazdálkodás elveinek figyelembevételével járjanak el.**

Határidő: **azonnal**

Felelős: **Polgármester**

**Jegyző**

**Hajdúszoboszló, 2021. november 08.**

 **Bárdos Ilona**

 ***gazdasági irodavezető***